

VLADA REPUBLIKE HRVATSKE

Zagreb, 14. listopada 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa potpore za unaprjeđenje uzgoja ovaca i koza za razdoblje od 2021. do 2023. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 39. stavka 2. Zakona o poljoprivredi ("Narodne novine", br. 118/18., 42/20. i 127/20. – Odluka Ustavnog suda Republike Hrvatske, 52/21.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ donijela

**ODLUKU**

**o donošenju Programa potpore za unaprjeđenje uzgoja ovaca i koza**

**za razdoblje od 2021. do 2023. godine**

**I.**

Donosi se Program potpore za unaprjeđenje uzgoja ovaca i koza za razdoblje od 2021. do 2023. godine (u daljnjem tekstu: Program), u tekstu koji je Vladi Republike Hrvatske dostavilo Ministarstvo poljoprivrede aktom, KLASA: 320-08/21-07/01, URBROJ: 525-14/0865-21-19, od 4. listopada 2021.

**II.**

Financijska sredstva za provedbu Programa iz točke I. ove Odluke u iznosu od 2.500.000,00 kn za svaku godinu provedbe osigurana su u Državnom proračunu Republike Hrvatske za 2021. godinu i projekcijama za 2022. i 2023. godinu unutar financijskog plana Ministarstva poljoprivrede, na stavci T819073 " Nacionalni program potpore ovčarstvu i kozarstvu (de minimis)".

**III.**

Zadužuje se Ministarstvo poljoprivrede da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju.

**IV.**

Zadužuje se Ministarstvo poljoprivrede da na svojim mrežnim stranicama objavi Program iz točke I. ove Odluke.

**V.**

Ova Odluka stupa na snagu danom donošenja.

**PREDSJEDNIK VLADE**

**mr. sc. Andrej Plenković**

**OBRAZLOŽENJE**

Program potpore za unaprjeđenje uzgoja ovaca i koza za razdoblje od 2021. do 2023. godine izrađen je na temelju članka 39. stavka 2. Zakona o poljoprivredi ("Narodne novine", br. 118/18., 42/20. i 127/20. – Odluka Ustavnog suda Republike Hrvatske, 52/21).

Uzgoj ovaca i koza u Republici Hrvatskoj ima dugu tradiciju no provedba uzgojno - selekcijskog rada i stvaranje novih generacija životinja poželjnih proizvodnih osobina još uvijek nije na zadovoljavajućoj razini. Provedba uzgojno - selekcijskog rada uz poboljšanu hranidbu i uvjete držanja povećati će trošak proizvodnje, ali će povećati i proizvodne rezultate životinja na poljoprivrednim gospodarstvima, što u konačnici rezultira većim prihodima i većom dobiti u proizvodnji.

Uzgojno valjanu populaciju ovaca i koza koje sudjeluju u provedbi uzgojnih programa čine muške i ženske rasplodne jedinke, natprosječnih poželjnih osobina koje se prate u sustavima kontrole proizvodnosti. Uzgojno valjanim stadom ovaca i koza smatra se stado rasplodnih ovaca i koza čiji vlasnici se pridržavaju svih propisanih mjera i postupaka kojima se želi postići zadani uzgojni cilj. Proizvodnjom rasplodnog podmlatka u uzgojno valjanim stadima i njihovom disperzijom u širu populaciju određene pasmine, postižu se pozitivni učinci na proizvodnost cjelokupne populacije ovaca i koza.

Sudjelovanjem u provedbi uzgojnih programa, ulaganjem dodatnog utroška vremena i rada, uzgajivači izravno utječu na uspješnost njegove provedbe, odnosno postizanje zadanih ciljeva i očuvanje populacija uzgojno valjanih populacija ovaca i koza.

Uvođenjem potpore za unaprjeđenje uzgoja ovaca i koza temeljem Programa potpore za unaprjeđenje proizvodnog potencijala u sektoru mesnog govedarstva u sustavu krava-tele, unaprjeđenje uzgoja ovaca, koza te izvornih pasmina peradi za razdoblje od 2018. do 2020. godine postignut je porast broja uzgojno valjanih ovaca i koza, što je preduvjet za kvalitetnu selekciju pri provedbi uzgojnog programa i očuvanje pasmina.

Cilj ovoga Programa je unaprjeđenje provedbe uzgojnih programa u ovčarstvu i kozarstvu Republike Hrvatske, povećanje broja uzgojno valjanih ovaca i koza, povećanje proizvodnosti u populacijama ovaca i koza, odnosno poboljšavanje bitnih proizvodnih svojstava – proizvodnje mlijeka i proizvodnje mesa, poticanje gospodarske konkurentnosti ovčarske i kozarske proizvodnje, te poboljšanje statusa poljoprivrednika u vrijednosnom lancu.

Očekivani rezultat Programa je povećanje broja uzgojno valjanih ovaca i koza, razvoj proizvodnih rezultata životinja što u konačnici rezultira većim prihodima i većom dobiti u proizvodnji.

Financijska sredstva za provedbu Programa za 2021. godinu Ministarstvo poljoprivrede je osiguralo u Državnom proračunu Republike Hrvatske za 2021. godinu i projekcijama za 2022. i 2023. godinu u iznosu od 2.500.000,00 kn godišnje, s razdjela 060 Ministarstva poljoprivrede, na stavci T819073 " Nacionalni program potpore ovčarstvu i kozarstvu (de minimis)".